**О Б Щ И Н С К И С Ъ В Е Т - Н И К О П О Л**

-------------------------------------------------------------------------------------------------

**П Р О Т О К О Л**

**№ 8**

Днес **11.03.2024г**. /понеделник/ от 08.30 часа в Заседателната зала на Община Никопол се проведе **осмото** заседание на Общински Съвет – Никопол.

На заседанието присъстват: общинските съветници, Кмета на Община Никопол – Емил Цеков, зам. кметовете на общината Анелия Димитрова и Ахмед Ахмедов, юриста на общината – Исмаил Гюлянлиев.

Заседанието се председателства от Ивелин Савов – Председател на ОбС – Никопол, протоколчик – Ралица Александрова – техн.сътрудник в ОбС – Никопол.

Ив.Савов: Уважаеми общински съветници, уважаеми г-н Цеков, на основание чл.23, ал.4, т.1 от ЗМСМА, откривам осмото по ред заседание на Общински съвет – Никопол.

Имаме кворум, от 13 общински съветника в залата присъстват 11. Д-р Андреев и Детелин Иванов ще се присъединят към нас след малко.

Колеги, материалите по проекта за дневен ред Ви бяха изпратени, запознали сте се с тях. Искам да ви благодаря за отговорното отношение към поканата за сесията днес.

Имате ли предложения, допълнения и съображения по така представения проект за дневен ред?

Виждам че няма такива, моля гласувайте проекта за дневен ред.

ГЛАСУВАЛИ - 11 СЪВЕТНИКА

„ЗА“ – 11 СЪВЕТНИКА

„ПРОТИВ“ – НЯМА

„ВЪЗДЪРЖАЛИ СЕ“ – НЯМА

ОБЩИНСКИ СЪВЕТ - НИКОПОЛ ПРИЕ СЛЕДНИЯ

**ДНЕВЕН РЕД:**

**1.**Докладна записка **относно:**Поемане на **краткосрочен** **дълг**, по реда на Закона за публичните финанси и Закона за общинския дълг, **за безлихвен заем от централния бюджет,** за финансиране на проект, с наименование: ***“The Bridges of Time: An Integrated Approach for Improving the Sustainable Use of Nikopol-Turnu Magurele Cross-border Cultural Heritage”, финансиран чрез Програма „Интеррег V-A Румъния – България“(в превод на български език: “Мостове на времето: Интегриран подход за подобряване на устойчивото използване на трансграничното културно наследство в Никопол и Турну Мъгуреле“), по Основен договор (за субсидия) №32881/14.03.2017 г. по ТГС Румъния-България 2014-2020 г.***

Вносител: Кмет на общината

**2**.Изказвания, питания, становища и предложения на граждани.

**ПО ПЪРВА ТОЧКА ОТ ДНЕВНИЯ РЕД**

Отношение взеха:

С.Стефанов: Това е една възможност за подобряване бюджета на общината, с която ще се намалят лихвените плащания към Фонд ФЛАГ. Ще доведе и до частично издължаване на стария дълг и ще осигури възможност за отсрочване на задълженията по дълговото плащане.

И.Великова: По стария заем са погасени 527 хил. лв., ще може ли новия за 1 година да се погаси?

Ив.Савов: Отваря се възможност за безлихвен заем, да се замени този който е от преди и да го погасим. Всички корекции и дела с цел отлагане на верификация, не можем да знаем кога тези средства ще бъдат верифицирани, за това е този заем.

И.Великова: Основния договор е изтекъл.

С.Стефанов: Заема трябва да се възстанови до края на тази година. Може да удължим срока с решение на ОбС, ако Правителството разреши. Това е най-добрия възможен дългов кредит за нас.

Л.Мачев: Предлагам ви да минем към по-сериозно обсъждане на този въпрос. Няма подробни данни за проект с който общината е кандидатствала 2015 година, много мандати е обхванал и не е завършен. Редно беше да се изложат резултати и дейности от изпълнението на проекта. Четем какво ще допринесе, а днес трябваше да отчетем какво е допринесъл…/*чете от докладната записка*/. На предната сесия приехме бюджета. Не трябва ли да се прави корекция в бюджета? Как ще се покрие тази месечна вноска, от къде? Какво ще бъде верифицирано от общината? Това са съдебни процедури. Има ли санкции?

А.Ахмедов: Коментарите от улицата за 2-3-5 милиона лева заеми, ги чуваме всеки ден. 2015 година започна проекта и кмета тогава успя да го финансира. Позиция 5 е видима, 6 и 7 наемане и закупуване на тези неща са в ход, 8 и 9 са изпълнени. Никой от нас няма да предложи материал без да има изпълнение на дейностите. По оперативна програма ТГС имаше проверка на място, след 15.03. ще има и втора проверка мерене, броене и т.н.. Другото което чуваме за корекции и неизпълнение всичко това бие по общината. Мисля, че ще се справим. Имаме проценти за верификации и обжалване, но те продължават дълго време. Спечелени са почти всички дела на високи инстанции. Какво правим- заем, ФЛАГ, безлихвен заем, третото беше най-разумно. Дано успеем да убедим МФ за този заем, това ще ни помогне да излезем от трудно положение което ще дойде септември месец. За да избегнем това трудно време трябва да действаме сега. Всичко е направено г-н Мачев, чакаме да минат на контролна проверка.

**Забележка:** Детелин Иванов и д-р Цветан Андреев влизат в залата. Кворум 13 общински съветника.

Л.Мачев: Като сума 25% корекции колко са?

И.Гюлянлиев: Финансовите корекции са няколко, за строеж, път, музей. Констатирани са нарушения по документацията за обществена поръчка за 1млн. и 80 хил. лв. Възобновено е производство по възлагане на поръчка и договор пред Административен съд Плевен. 12-15 месеца са производствата по корекциите.

Е.Екремов: В докладната записка решението е да се изтегли безлихвен кредит, с което общината да избегне лихви по предишния кредит. На днешната сесия ние трябва да решим това, а не да обсъждаме в проекта какво е изпълнено и какво не е. На 15.03. като минат на проверка, тогава ще обсъждаме тези въпроси. Правя процедурно предложение да прекратим дебата.

Ив.Савов: Аз искам да кажа още нещо, за да е ясно на всички. Термините несъответствия и корекции звучат стряскащо. Три дела имаме заведени от община Никопол срещу Управляващия орган и са спечелени. Налага се корекция на община Никопол за договор от 2018 г. при положение, че корекцията е заради избора на изпълнителя, Община Никопол жали и делото е в наша полза. Най-големия бич за 265те общини са корекциите. Няма форум на НСОРБ или НАПОС на който да не се обсъждат тези неща.

Е.Цеков: Ще ви дам един пример от събранието на НСОРБ. Кмет на една община, не помня коя, разказва как в центъра на града прави две сгради. На едната има корекции заради изискване за позиция на инженер, на едната имало, на другата не . Значи с шапка или без шапка.

Л.Мачев: Г-н Ахмедов, ще засегнат ли капиталовите на общината тези 185 хил. лв.?

А.Ахмедов: 1,4 е покриване на програмата, а дали е лихвен или безлихвен кредит, ние си покриваме. След пълна верификация за пътя Бацова – Славяново идва одит намира кусури и 25% корекции. Борим първа инстанция, втора инстанция, втора връща на първа и т.н., но без тези проекти не може. Ако не получаваме тези целеви средства не бихме могли да направим нищо със собствени средства. 8,5 млн. лв. не са малко, които получаваме от националния бюджет. Ако успеем да подпишем споразумението с МРРБ, 4,5 млн. лв. ще отидат за ремонт на по 3 улици в три населени места от общината. /*говори за проекти, целеви средства, саниране на блокове и т.н.*/

Кр.Халов: Много се отклони темата. Връщам се назад – кредит милион и нещо за стената. Пред общинските съветници беше предоставен материала в предния мандат. 1,5 млн. лв. се тегли кредит за финансови корекции. Този материал ме съмнява и аз ще гласувам против. Вие си говорите неща които не са по темата. Има общини с 0% корекции, поразровете се и ще видите, че е така. А, че Управляващия орган търси за какво да се хване е едно на ръка.

С.Бинбашиев: Вие как не разбрахте нищо, уж сте висшисти. Аз разбрах с три изречения, но тази тънката нишка продължава. Тези проекти са от преди 10 години… *Дебат между Халов и Бинбашиев….*Кметовете са намерили връзката с управляващите за безлихвен заем. Намерили са начин да улеснят бюджета. Да преминем към гласуване.

**Забележка:** Детелин Иванов и Ерен Екремов излизат от залата. Кворум 11 общински съветника.

Л.Мачев: Проблема е, че няма тази яснота. Ако хванеш някой от улицата и му дадеш материала и той няма да разбере.

А.Ахмедов: И ти няма да разбереш за финансовите корекции. Халов и той е прав, че няма яснота….*Дебат между Халов, Мачев и Ахмедов.*

Ив.Савов: А ние как да кажем на хората, че няма да санираме блоковете защото ще има финансови корекции!?

С.Стефанов: Има го описано подробно даже и на сайта на общината.

*Халов с въпрос към Стефанов, Стефанов отговаря.*

Ив.Савов: Едва ли не вие ни обвинявате, че всичко е инкогнито.

Кр.Халов: Не ви обвинявам, даже не говоря и за предни мандати. Просто искам малко повече яснота.

Цв.Андреев: Дебата се разводни, корекциите ще продължават. Аз не смятам, че трябва да спрем с програмите. Колегите направиха предложение за прекратяване на дебата и аз се присъединявам към тях.

Ив. Савов: Умишлено не приемах предложението за прекратяване, за да се изясни всичко.

Л.Мачев: Да преминем към гласуване.

Ив.Савов: Колеги, гласуваме проекта за решение */чете проекта за* *решение/.*

На основание чл. 103, ал. 1, ал. 5 и ал. 6 от Закона за публичните финанси, чл.3, т.5, чл.13, чл. 16 и чл.17 от Закона за общинския дълг и чл.21, ал. 1, т. 10, предложение трето от Закона местното самоуправление и местната администрация, Общински съвет - Никопол

**Р Е Ш Е Н И Е:**

**№ 77/11.03.2024г.**

**1.** Дава съгласие Община Никопол да кандидатства и при одобрение да сключи договор за **безлихвен заем от централния бюджет**, по силата на който да поеме **краткосрочен** **общински дълг,** с цел финансиране на проект: ***“The Bridges of Time: An Integrated Approach for Improving the Sustainable Use of Nikopol-Turnu Magurele Cross-border Cultural Heritage”, финансиран чрез Програма „Интеррег V-A Румъния – България“(в превод на български език: “Мостове на времето: Интегриран подход за подобряване на устойчивото използване на трансграничното културно наследство в Никопол и Турну Мъгуреле“), по Основен договор (за субсидия) №32881/14.03.2017 г. по ТГС Румъния-България 2014-2020 г.***, приоритетна ос и ключова сфера на интервенция 2, референтен номер на проекта № 15.2.1.104, по Основен договор №32881/14.03.2017 г. и Договор за предоставяне на национално съфинансиране с рег.№ РД-02-29-132/29.05.2017 г., при следните основни параметри:

**1.1.Максимален размер на дълга** – **1 990 000,00** лева (Един милион деветстотин и деветдесет хиляди лева-*словом*);

**1.2.Валута на дълга** – лева;

**1.3.Вид на дълга** – краткосрочен общински дълг;

**1.4. Условия за погасяване**:

1.4.1. Срок на погасяване – до дванадесет месеци, считано от датата на подписване на договора за кредит, с възможност за предсрочно погасяване изцяло или на части, без такса за предсрочно погасяване;

1.4.2.Източници за погасяване – чрез плащанията от Управляващия орган съгласно Договор за безвъзмездна финансова помощ (Основен договор) №32881/14.03.2017 г. и Договор за предоставяне на национално съфинансиране с рег.№ РД-02-29-132/29.05.2017 г., средства от целевата субсидия за капиталови разходи, общата изравнителна субсидия, собствените общинските приходи за местни дейности;

1. **1.5. Максимален лихвен процент** – 0 % -безлихвен заем.
2. **1.6. Други такси, наказателни лихви, неустойки и разноски** – без такси и комисионни;
3. **1.7. Начин на обезпечение на кредита**: при условия, по ред, видове и в размери, съгласно определените с акт на Министерския съвет;
4. **1.8. Индикативна погасителна схема на дълга** – съгласно приложение № 1 към настоящото решение.

**2.** Възлага и делегира права на Кмета на Община Никопол да внесе необходимите документи за получаване на безлихвен заем от централния бюджет, да подпише договора за безлихвен заем от централния бюджет и договорите за залог, както и да извърши всички останали необходими правни и фактически действия за изпълнение на решението по т.1.

ГЛАСУВАЛИ -11 СЪВЕТНИКА

„ЗА“ – 8 СЪВЕТНИКА / Айлян Пашала, Димитър Бързев, Ивелин Савов, Илияна Великова, Майдън Сакаджиев, Николай Николаев, Сали Бинбашиев, Цветан Андреев /

„ПРОТИВ“ – 1 СЪВЕТНИК /Красимир Халов/

„ВЪЗДЪРЖАЛИ СЕ“ – 2 СЪВЕТНИКА /Любомир Мачев, Моника Георгиева/

**ПО ВТОРА ТОЧКА ОТ ДНЕВНИЯ РЕД**

Отн. взеха:

Л.Мачев: Говорихте ли с кооперацията в Асеново за техниката която имат да се използва за кастрене на клоните?

А.Ахмедов: Не. С тях не сме говорили. Говорихме с пътното, те ще си свършат работата.

Л.Мачев: А за чакалите нещо ще се предприеме ли?

А.Ахмедов: Организирайте си ловните дружини…

Ив.Савов: Общината какво да направи с чакалите?

Л.Мачев: Община Гулянци има заложени средства в бюджета за чакалите.

Ив.Савов: Ами да го направим и ние.

М.Сакаджиев: Да имат отделени 5500 лв. С престъпността какво ще се прави? Камери има пред нас и в комшиите и въпреки това ги обраха. В общината 24 кражби, а само в нашата махала са 17-18 случая.

Ив.Савов: Колеги, поради изчерпване на дневния ред, закривам днешното заседание на Общински съвет – Никопол.

Заседанието приключи в 09:48 часа.

**ПРЕДСЕДАТЕЛ ОбС: /п/**

**/Ивелин Савов/**

**ЗАМ.ПРЕДСЕДАТЕЛ ОбС: /п/**

**/Майдън Сакаджиев/**

**ЗАМ.ПРЕДСЕДАТЕЛ ОбС: /п/**

**/Моника Георгиева/**

**ПРОТОКОЛЧИК: /п/**

**/Ралица Александрова/**